
Az én őrült kis libaseregemnek.

Szárnyaljatok a magasban, és maradjatok
mindig ilyen bolondosak!


VAJON TÉNYLEG MEGÖLTE A SZERETŐJÉT?

Dokumentumfilm-átirat

Kivonat az 5-ös Csatorna híreiből

A Prince William Megyei Seriffhivatal nyomozást indított egy helybeli nő ellen különös kegyetlenséggel elkövetett gyilkosság ügyében. A reggeli órákban hívták a hivatalos szerveket a Manassas-tó partján álló lakóházhoz, ahol Kelly Summerst megkéselték. A forrásaink szerint Adam Morgan híres regényírót, a ház tulajdonosát röviddel ezek után kihallgatták. A Prince William Megyei Seriffhivatal nem ad további tájékoztatást a nyomozásról.

RIPORTER

Október 15-én lesz nyolc éve, hogy a várandós Kelly Summerst meggyilkolták. A holttestet másnap reggel az ön tóparti házában találták meg, pontosabban a hálószobában. Elmondaná nekünk, Adam, hogy mi történt Kelly halálának éjjelén?

ADAM MORGAN

Nem, én csak arról beszélhetek, mi történt a gyilkosság előtt és után. Magáról a gyilkosságról nem tudok semmit.

RIPORTER

Akkor mesélje el, mi történt előtte!

ADAM MORGAN

Kelly megérkezett hozzám munka után, és azt csináltuk, amit szoktunk. Iszogattunk, és szexeltünk egypárszor.

RIPORTER

És azután mi történt?

ADAM MORGAN

Felébredtem az éjszaka kellős közepén teljes sötétben. Ő még aludt, vagyis én akkor azt hittem. Haza kellett mennem Washingtonba, és mivel nem akartam felébreszteni, nem kapcsoltam villanyt készülődés közben. Aztán halkan eljöttem.

RIPORTER

Írt neki egy üzenetet, ugye?

ADAM MORGAN

Igen. A konyhapulton hagytam, de nem sejtettem, hogy már nem fogja elolvasni.

RIPORTER

Mi állt benne?

ADAM MORGAN

Nem számít… Meghalt.

RIPORTER

Mikor értesült erről?

ADAM MORGAN

Másnap, amikor a Prince William Megyei Seriffhivatal emberei megjelentek a washingtoni házamban. Vagyis még akkor sem. Bevittek kihallgatni, és akkor világosítottak fel.

RIPORTER

Ki volt önnek Kelly Summers?

ADAM MORGAN

Ha egyszerűen akarunk fogalmazni… a szeretőm.

RIPORTER

Egyesek szerint ha ön egyvalamiről hazudik – itt a házasságtörésre célzok –, akkor bizonyára másról is.

ADAM MORGAN

Ez azért elég messzemenő következtetés. Sokan csalják a párjukat, de jóval kevesebben ölnek.

RIPORTER

És ön ebbe a jóval kevesebbe tartozik?

ADAM MORGAN

Már mondtam, hogy igen.

RIPORTER

Az esküdtszék nem találta hihetőnek, hogy ön végig aludt, amíg Kellyt különös kegyetlenséggel, harminchét késszúrással megölték. Azt is valószínűtlennek tartják, hogy nem figyelt fel a holttestre távozáskor. Ehhez mit fűzne hozzá?

ADAM MORGAN

Műtét közben felébrednek a betegek, amikor felvágják a hasukat? Nem, mert elaltatják őket. Kellyt és engem is bedrogoztak aznap éjjel. Nem tudom, ki tette, de valaki beadott nekünk valamit. Egyébként is már mondtam, hogy az éjszaka közepén ébredtem fel, és semmit sem láttam.

RIPORTER

A toxikológiai vizsgálat eredménye szerint Kelly szervezetében partidrogot, méghozzá GHB-t találtak, önnél azonban nem.

ADAM MORGAN

Ezzel tisztában vagyok.

RIPORTER

Mivel magyarázza?

ADAM MORGAN

A seriffhivatal tudna válaszolni a kérdésre, ugyanis igen meglepő módon vártak a vizsgálattal, amíg már nem volt kimutatható semmi sem a szervezetemben.

RIPORTER

Azt állítja, ezt szándékosan tették?

ADAM MORGAN

Talán. De az is lehetséges, hogy csak a szokásos rendőri bénázás.

RIPORTER

Úgy gondolja, csapdát állítottak önnek?

ADAM MORGAN

Igen.

RIPORTER

És kicsoda?

ADAM MORGAN

Ez egy jó kérdés. Lehetett például Kelly férje, Scott. Vagy akié a Kelly testében talált harmadik DNS-minta. Aztán ott van még Bob Miller, Kelly sógora. Bárki lehetett a tettes.

RIPORTER

Csak ön nem?

ADAM MORGAN

Én nem.

RIPORTER

Elmondaná, mire gondolt az ítélet hallatán?

ADAM MORGAN

Tudtam, hogy nekem annyi… Hihetetlen volt. Gyakran hallani a hírekben tévesen elítélt emberekről, de eszembe nem jutott, hogy ez velem is megtörténhet. Nem én öltem meg Kelly Summerst, és az utolsó leheletemig harcolni fogok az igazamért.

RIPORTER

Az Ártatlanságért elnevezésű szervezet nem vállalja az ügyét. Ön szerint miért?

ADAM MORGAN

Nem tudom. Erről őket kellene megkérdezni.

RIPORTER

Adam, elmesélné, mi a B terv?

ADAM MORGAN

Nincs B terv. Egyfolytában fellebbezek, nem adom fel a küzdelmet, és reménykedem, hogy egy nap felmentenek.

RIPORTER

Tehát még reménykedik?

ADAM MORGAN

Igen. Ezt senki sem veheti el tőlem.

RIPORTER

Köztudott, hogy a védője az exfelesége, Sarah Morgan. Ő is reménykedik még?

ADAM MORGAN

Még mindig a feleségem.

RIPORTER

Elnézését kérem. Igen, tehát a felesége, Sarah. Ön hét éve tölti a büntetését a halálsoron, és a felesége még nem kezdeményezte a válást. Ön szerint ez hogyan lehetséges?

ADAM MORGAN

Sarah szeret engem, és tudja, hogy ártatlan vagyok.

Már az esküvőnk napján tudtam, hogy el fogok válni Bobtól. Ugyanis a férfiak pont olyanok, mint az ügyvédek: nem lehet megbízni bennük. Ez első kézből származó infó, hiszen én is ügyvéd vagyok… akárcsak ő.

A férjem szemben ül velem egy húszfős konferenciaasztalnál. Négyen tárgyalunk: mi ketten, és a nagyra becsült ügyvédeink. Mindent bevetek, hogy ne kelljen annak a férfinak a szemébe néznem, akivel az elmúlt tizenkét évet töltöttem. Sötét tekintete szinte lyukat éget a bőrömbe, ezért gyorsan felpillantok rá, hogy ne bámuljon tovább. Hófehér ingének két felső gombja nyitva, a nyakkendője lazán lóg, és a hűvös irodában is izzadságcseppek gyűlnek a homlokán.

– Az ügyfelem a békéltetés irányába indulna.

Brad felhúzza a zakója ujját, megvillantva az arany Rolex Day-Date karóráját, mintha ezzel is hangsúlyozni akarná, hogy nézzétek már, milyen piszok menő ügyvéd vagyok! Fényes, szőke haja van, és az arcát mindig simára borotválja. Bob ügyvédje és régi jóbarátja, nulla–huszonnégy órában visszataszító alak. Mindig eléri, amit akar, amivel nincs gond, mert én is.

– Arról szó sem lehet – közli élesen Jess, majd felemeli a fejét, és még jobban kihúzza magát.

Jess az én ügyvédem, és mindig a forgatókönyv szerint jár el. Ő a jin, én a jang.

– Sarah, hiszen csak egyszer esett meg!

Bob a homlokát dörzsöli erősen, mintha egy rémálomból igyekezne felébredni. Azonban ez a valóság, amit kizárólag magának köszönhet.

– Egyszer – hangsúlyozza.

Minden pasi ezt mondja. Csak egyszer fordult elő. Véletlenül, egy gyenge pillanatban, ami egyáltalán nem vall rá, és többé nem lesz ilyen. A világon semmit sem jelentett. A csaj egy senki. Igen, mind ezt szajkózzák, persze csak ha fülön csípik őket. Közben nem is a tettüket bánják meg, hanem a lebukást. Bob sem kivétel. Pontosan olyan, mint a többi férfi.

Brad jelentőségteljesen pillant az ügyfelére, majd alig láthatóan a fejét ingatja, ezzel jelezve, hogy jobb lesz, ha elhallgat. Pontosan tudom, Bob milyen nehezen viseli, hogy most ő a kliens, de mélyet sóhajtva megadja magát, és a karját összefonva hátradől.

– Szeretném megismételni, hogy az ügyfelem teljes felelősséget vállal a súlyos tettéért, és hajlandó részt venni hat terápiás ülésen a békéltetés érdekében – folytatja Brad.

A kezét az arca elé emeli, védve a szemét a félig lehúzott reluxán betörő napfény ellen. A Rolex kaleidoszkópszerű mintákat vet a falra, amint megmozdítja a csuklóját.

– Az ügyfelének inkább még a házasságtörés előtt kellett volna igénybe vennie az említett terápiát. – Jess összeszorítja a száját, és lassan átcsúsztatja a papírokat a hatalmas asztalon. – Ezek Ms. Morgan követelései.

Bob előrehajol, és előbb lecsap a dokumentumokra, mint a képviselője. Ráncolja a homlokát, résnyire szűkült szemmel tanulmányozza az irományt, és látom, hogy egy cseppet sem örül annak, amit lát. Nem mondhatnám, hogy nem ez volt a cél.

– Teljességgel lehetetlen – kiáltja végül, és eldobja a lapokat, de Brad még a levegőben elkapja, és az asztallapra simítja.

– Szerintünk nagyon is méltányos az ajánlat – közli szenvtelenül Jess.

Brad felemeli a fejét, és ránéz.

– Az ügyfelem nem hajlandó feladni a lánya felügyeleti jogát, sem a Morgan Alapítvány igazgatótanácsában betöltött tisztét, illetve a jótékonysági szervezetbeli szerepkörét.

– Nem óhajtom feladni az életünket… Ennyi.

Bob könyörgő pillantást vet rám, és kinyújtja felém a kezét. Abban reménykedik, hogy viszonzom, de még az asztalról is elrántom a kezemet, és összekulcsolom az ölemben.

– Sarah, ne csináld már!

A nyelvembe harapok, hogy ne vágjak vissza, ugyanis a hallgatásom sokkal komolyabb büntetés bármilyen sértésnél. És azt akarom, hogy legalább annyira fájjon neki, mint nekem.

– Az ügyfelem nem kíván békéltetésben részt venni – tisztázza Jess.

Brad Bobhoz hajol, sugdolóznak. Ahogy telnek a percek, a férjem arcára mély barázdákat váj az aggodalom. Elpirul, állának éles vonala még jobban kirajzolódik, ahogy összeszorítja a fogát.

A beszélgetés befejeztével az ügyvéd a torkát köszörülve kihúzza magát.

– Azt javaslom, napoljuk el a tárgyalást, mivel úgy fest, nem sikerül megegyezni.

– A megbeszélésnek nem az a célja, hogy befoltozzuk ezt a házasságot, és tudnotok kell, ez a jövőben sem változik, Brad. Annyi előrelépés lehetséges csupán, hogy egyezségre jutunk a javak elosztásának és Summer felügyeleti jogának kérdésében. Ms. Morgan gyors, diszkrét válást szeretne. Nem kívánjuk kiteregetni a szennyest a nyilvánosság előtt, nem akarjuk bíróság elé vinni az ügyet, de ha erre kényszerülünk, megtesszük a szükséges lépéseket – foglalja össze Jess, és a szája vékony vonallá válik.

Fel is állok a helyemről, lesimítom a szoknyámat és begombolom a blézeremet.

– Értettem – bólint Brad, majd összepakolja a hivalkodó, bántó narancsszínű Hermès aktatáskáját. – Az asszisztensem keresni fog újabb időpont miatt.

Bob feláll, és a szemembe néz. Legalább harminc centivel magasabb nálam; a felsőteste széles, kidolgozott. Az őszes haj megnyerővé teszi a külsejét, még az enyhe ráncok is, amiket a stressz hagyott a homlokán. Ránézésre bölcs és kifinomult, ám egy cseppet sem úgy viselkedik.

– Később hívlak, Sarah – búcsúzik Jess, és elindul az ajtó felé.

– Sarah, várj egy kicsit! – lép mögém Bob.

Továbbra sem vagyok hajlandó tudomást venni róla, de a vállamra teszi a kezét, és megállít. A szívem hevesen verdes a bordáim mögött.

– Kérlek, ne csináld ezt!

Hatalmasat sóhajtok, és felé fordulok. Mivel már csak a múltam része, alig látom magam előtt. Erre ő még nem ébredt rá, és fogalmam sincs, hogyan jelezhetném ezt nyíltabban.

– Mit? – kérdezem semleges hangon.

Az iránta táplált érzéseim semmivé foszlottak, amint megtudtam, hogy megcsalt.

– Ne csináld ezt! – suttogja feszülten.

Eszelős pillantást vet rám, mintha ezzel visszamehetne az időben. Nem fogja fel, hogy ez a kapcsolat kettőnk között már rég nem létezik. Nem élhetek házasságban egy olyan férfival, akiben nem bízom meg. Az én fejemben a bizalom olyan, akár az üveg. Ha egyszer eltörik, nem lehet összeilleszteni – és aki megpróbálja, csak megvágja magát. Tehát jobb azonnal kidobni a szilánkokat.

– Szerencséd, hogy csak elválok tőled.

Lágyan törnek elő a szavak, már-már megnyugtatóan.

– Ezt vegyem fenyegetésnek? – hitetlenkedik.

– Nagyon jól tudod, hogy nem szokásom fenyegetőzni, Bob.

Erre összevonja a szemöldökét, és kidülleszti a mellkasát, mintegy kihívásként, de nekem ennyi elég volt mára. Sarkon fordulok, és megindulok a lift felé. Utánam szól, ám a hangja egyre távolodik, ahogy elsietek – vagy csak nem cseng már olyan magabiztosan. Szuper. Remélem, tényleg erről van szó.

Hát, próbára teszi a türelmemet. Sima, csendes válást akarok – olyat, mint a kis afférja volt. De nem hagyja; minden lépésnél akadályokat állít, mert azt hiszi, meg lehet oldani, pedig sejtenie kell valahol, hogy nem ez a helyzet. Igyekszem civilizált maradni a lányunk miatt, aki még mindig nem tudja, mire készülnek a szülei. Folyamatosan halogatom a beszélgetést, arra várok, hogy végre megegyezzünk, a nyílt seb egy kissé behegedjen, és csak rá figyelhessek. Úgy fest, az ő érzései is csak engem érdekelnek.

Hívom a liftet. Még mindig érzem Bob jelenlétét, de nem nézek a hátam mögé. Komolyan azt kívánom, bár minden máshogy alakult volna. Ennek nem lett volna szabad megtörténnie. Amint valakinek gyereke születik, jobb emberré kellene lennie, vagy legalább el kellene hitetnie magáról, hogy az. Engem átformált az anyaság, Bobra viszont nem volt hasonló hatással az apaság. Nemcsak engem csalt meg, hanem a teljes családot. És csak úgy tett, mintha képes lenne a tisztességre.

Csilingel a lift, belépek, benyomom a földszint gombját, és felszegett fejjel nézek ki Bobra. A folyosó másik végén ácsorog, és engem les, mint egy leszámolás kellős közepén. Az arcára árkokat rajzol a harag és a szomorúság, de valami mást is látok, ami valahonnan régről ismerős, mégsem bírom megfogalmazni, mi az. Nem kapjuk el a tekintetünket, csak a becsukódó ajtó szakít el.

A lift felbúg, elindul lefelé, és még távolabb kerülünk egymástól. Több mint egy évtizede élünk együtt, de csak egy éve házasságban. Bob szerencsésnek mondhatja magát, hogy már nem az a nő vagyok, aki az első férjem, Adam mellett voltam. Ha vele születtek volna gyerekeink, talán még mindig együtt lennénk. Ahogy már említettem, az anyaság átformált, bár tudom, úgy hiszik, az emberek nem változnak. Ezzel vitatkoznék. Ugyan legbelül mindig ugyanazok maradunk, viszont ez nem azt jelenti, hogy idővel bizonyos részeink nem lágyulhatnának el vagy keményedhetnének meg.

A helyiség olyan sötét, hogy még árnyékok sincsenek. Ez az első gondolatom, amikor a testem összerándul, és kipattan a szemem. Hosszasan pislogok, hátha meglátok valami ismerőset, vagy a szemem hozzászokik a sötétséghez, de fény nélkül nincs viszonyítási pont. Az orrom elé tartom a kezemet, de azt is alig látom – csak egy szürke paca, amit az agyam alig képes feldolgozni. A levegő vaskos, nedves; penész- és ázottzokni-szagú. Ülő helyzetbe tornázom magam, és a matracot tapogatom. A rugók nyomásra besüppednek, majd visszapattannak az eredeti helyükre.

A fejem lehetetlenül lüktet, és megszédülök. Hányingerem támad, és úgy érzem, nyomban kiadom a gyomrom tartalmát. A halántékomat masszírozom, hátha életre kel az emlékezetem, de természetesen hiába. Nincsenek emlékeim, talán örökre elvesztek. Mi az isten történt tegnap éjjel? Túl sokat ittam? Megint szereztem LSD-t vagy ecstasyt?

– Hahó! – szólok a semminek, és remegve felkelek.

A talpam már nem a vékony matrac puha felületébe süpped, hanem egy kemény, hideg felszínt érzek. Óvatosan előrelépek, és ekkor fém csörren a betonon. Igyekszem haladni a vaksötétben, de a lábam visszarándul. Éles fájdalom mar a bokámba, ahol a fémbilincs a bőrömbe váj.

– Mi a szar ez?

Lenyúlok, és végigtapogatom a hideg béklyót. Rájövök, hogy leláncoltak, és pánikrohamot kapok. A szívem száguld, a légzésem túlzottan felgyorsul. Remegek, pedig mindenem izzad.

– Ne, ne, ne! Segítség! Kérem!

Peregnek a könnyek az arcomon, addig üvöltök, hogy megfájdul a torkom, és már nem kapok levegőt.

A matracon omlok össze, és rángatom a láncot, ahogy csak bírom. Az sem érdekel, hogy lehántom a bőrt a kezemről.

– Te rohadék, engedj el! – ordítom, és reménykedem, hogy az egyik szem gyengébb a többinél, esetleg elenged a rögzítés.

Mászom a sötétben, a lánc mentén végig, keresve, hogy honnan ered, de csak egy vastag fémrudat találok a padlóba betonozva. Felállok, és a rudat tapogatom felfelé. Bizonyára tartórúd, egyenesen a plafonig ér, mert nem érem el a tetejét. Aztán újra a láncot vizsgálom, a teljes hosszát. Nem jutok két méternél távolabb egy irányba sem, akár egy pályára állított műhold.

Kinyújtott kézzel fedezem fel a környezetemet. A falnak nyomom a tenyeremet, és addig tapogatok, amíg meg nem feszül a bokámon a lánc.

– Kurva élet! – mordulok fel, amikor a sípcsontom valami keménynek ütközik.

Lehajolok, és kitapogatom az ujjbegyeimmel a sima, körkörös szélét. Vödör, olyan kemény műanyag, amit barkácsboltban árulnak. Tovább keresgélek, és egy szemcsés, durva felületet érintek, talán fa lehet. Valami a tenyerembe mar, mire elkapom a kezemet. Felnyögök a fájdalomtól, a sebet a számhoz kapom, és szívogatom, amíg nem csillapodik a sajgás. A vér fémes ízt hagy a számban.

Visszamegyek a matracra, felhúzom a térdemet, és sírva fakadok. Zokogva ringatom magam. Megérintek valami takarószerűséget, amiről kiderül, hogy hálózsák. Megragadom, és magamra tekerem, hátha megvéd ettől a sötét pokoltól, ahol tudatomra ébredtem.

A magas sarkú cipőm kopogása a járólapon még hosszan visszhangzik a régi épületben. A táskámból előkapom a napszemüveget az egyre erősebb fény ellen. Az iroda Manassas óvárosából csupán egy rövid séta. Sok minden megváltozott az életemben, nem csak a személyiségem. Már nem a Williamson & Morgan társtulajdonosa vagyok Washington DC-ben. Erről is én döntöttem, nem mások. Meguntam, hogy egy férfi neve virít az enyém előtt, és belefáradtam a rossz életű kőgazdagok védelmébe. Sok pénzzel bármit meg lehet úszni. Két lábon járó bizonyíték vagyok erre, akár a régi ügyfeleim.

Még mindig praktizálok, csak már másokat képviselek. Mostanában kizárólag pro bono, azaz a közjót szolgáló ügyeket vállalok, mert ezekben sokkal nagyobb kihívást látok. A Morgan Alapítvány elnevezésű jótékonysági szervezet alapító elnöke vagyok. Tudom, a jótékonyság és a Morgan szavak egymás mellett furcsán hangozhatnak, amolyan ellentmondásnak, pedig nem kéne így lennie. Számos előnyét tapasztaltam meg ennek a munkának – például adókedvezmények, feddhetetlen hír, politikai befolyás, és még sorolhatnám. Mindezt a jótékonyság szépséges kis masnija alá rendezve. És a Morgan név? Igen, ezt hallva is számos kérdés merül fel az emberekben. Miért tartottam meg? És miért adtam ezt az alapítványnak? Valójában ez a leánykori nevem. Nem akartam felvenni Adamét, őt meg ez nem érdekelte. Anyósomat igen, a kicsi fiát viszont a legkevésbé sem. Amikor az első könyve megjelent, úgy döntött, álnévként használja az enyémet, mivel a sajátja, a Rumple valahogy kevésbé hangzott előkelően. Az anyja már azon is zúgolódott, de akkor tört ki belőle igazán az indulat, amikor Adam hivatalosan is megváltoztatta a vezetéknevét! Szóval így lett Morgan Alapítvány.

Bob továbbra is a Williamson & Morgannél dolgozik, ami immár Williamson, Miller & Társaiként fut, ugyanis az év elején partnerré léptették elő. Ott kellett hagynom a céget, hogy megkaphassa a helyemet, ami még sokáig a Williamson & Társai nevet viselte. Úgy fest, már a kezdetekkor sem illettünk össze, mert mindig jobb voltam nála.

Megérkezem a pár saroknyira álló téglaházhoz, felliftezek a felső szintre. A váróban egy hatalmas, félhold alakú asztal fogadja az ügyfeleket, ez az alapítvány recepciósának, Natalie-nek az állandó helye. Az íróasztala mögötti üvegfal választja el az előteret az iroda többi részétől. Az alapítvány nevét jó nagy betűkkel gravíroztattuk a matt felületbe.

– Jó reggelt, Sarah! – köszönt Natalie, és mosolyogva feláll a székéből.

Fiatal és ambiciózus, állandó lelkesedés árad belőle, és minden kérésemre ugrik. Tökéletes tulajdonságok a munkaköréhez. Vörösesbarna haját szoros kontyba fogta a tarkóján, és sikkes fekete öltözetet visel.

– A konferenciateremben vár a kilencórás ügyfeled – tájékoztat.

A szemöldökömet felvonva nézek a Cartier órámra, és tudatosítom magamban az időt. Húsz perccel múlt kilenc. Az alkalmazottam egy szóval sem említi, hogy késtem, mégis ez történt, holott ez cseppet sem vall rám. Az időt mindennél jobban tisztelem, hiszen az a legértékesebb. A pénz jön-megy, de az időt nem lehet visszakapni. Sok ember nincs ezzel tisztában. Ha valakire időt áldozol, egy darabot kínálsz fel magadból, amivel nem árt óvatosan bánni.

– Alejandro Perez, az ötvenedik résztvevőnk.

Natalie belelapoz egy mappába, majd ideadja. Átnézem a papírokat; igyekszem megismerkedni a tartalmukkal.

– Sarah, tudom, hogy most nagyon zűrös az életed – elhallgat, és együttérzően pillant fel rám –, ha gondolod…

– Nem, megoldom – vágok a szavába.

– Rendben. Itt a kávéd!

Előszed egy nagy papírpoharat, és felém nyújtja. Megköszönöm, és bevonulok az üveg válaszfal mögé. Ebben a hatalmas térben működik a Morgan Alapítvány. A magas, íves ablakok felett láthatóak a gerendák. A modern stílus összefonódik a rusztikussal, amihez minimalista berendezést választottunk. A munkaállomásoknak nincs fala, azt mindig is utáltam. Ki akarná egy kockában tölteni a fél életét? Az ilyenekben eltemetik az embereket; nem arra valók, hogy az életünk szinte minden napját bennük töltsük.

A két sarokirodát és a tágas tárgyalót kivéve teljesen nyitott a tér. A nagyobb iroda az enyém, a másik pedig Anne-é. Bizony, Anne mellettem maradt. Elképesztően jó munkatárs, sosem tesz fel kéretlen kérdéseket, és mindig azt csinálja, amit mondok neki. Nehezen talál az ember manapság olyan munkaerőt, akiben vakon megbízhat. Mindenkinek van valami hátsó szándéka vagy olyan vágyálma, amiért hajlandó bármit feladni. Anne azonban más, így sokkal komolyabb munkakört tölt be itt, mint a Williamson & Morgannél. Már nem az asszisztensem, hanem az iroda menedzsere, sőt a kuratóriumban is helyet kapott.

A munkatársaim mosolyogva köszönnek. Lefutom a rövid udvariassági köröket. Mindannyian büszkék arra, hogy itt dolgozhatnak, ugyanis mi változást hozunk az emberek életébe. Húsz alkalmazottam van, a fele ügyvéd vagy jogi asszisztens, a többiek a Morgan Alapítvány reintegrációs programjában dolgoznak – általuk lettünk igazán ismertek, ezért van olyan sok támogatónk. Az adományozóink nemcsak a programba beválasztottak jövőjébe fektetnek be, hanem a sajátjukba is, hiszen minden jó útra tért bűnöző csökkenti a rendszeren a terhet, a társadalomnak okozott kárt. Rendkívüli eredményeket értünk el, és remélem, Alejandróval sem járunk másként. A matt üvegen át csak a tarkóját látom. Az ablak felé nézve ül.

Kinyitom az ötvenedik kliens aktáját, és egy bűnügyi fotó néz rám. Az arca kifejezéstelen, de erős álla van, és éles, kemény vonásai. A szeme színe akár a frissen szedett zsálya, erős kontrasztot képez szénfekete hajával. Tetoválások borítják a nyakát, lefutnak a pólója alá is. Elgondolkodom, vajon milyen messzire nyúlhatnak. Egy másik életben Alejandro akár modell is lehetett volna. Az alapítvány segítségével talán még be is futhat. Átlapozom a dossziéját, végignézem a bűnlajstromát, a munkahelyeit, a jelentkezését a kézzel írt motivációs levéllel.

– Hahó, hogy sikerült a meeting? – szólít meg egy hang.

Felnézek a mappából, egyenesen a felém tartó Anne-re. Fényes kontya ringatózik minden mozdulatra, A vonalú sötétkék ruhája a léptei ritmusára lebben.

– Kábé mint az előző – suttogom.

A magánéletemet nem tárgyalom meg az alkalmazottakkal, Anne azonban több ennél. A barátnőmként mindig tudja, mi történik az életemben. Azt hiszem, Natalie is, de ő nem közvetlenül tőlem hallja az információkat, inkább csak kideríti.

Anne csalódottan csóválja a fejét, és jön utánam az irodámba, ami szakasztott mása a réginek. Az egyik sarokban egy futópad, a másikban pedig egy kényelmes kanapé kapott helyet, a falat egy jól megpakolt könyvespolc uralja. Leteszem a holmimat, és felhúzom a reluxát: a Baldwin Parkra és a Manassas Múzeumra lehet rálátni, de a hatalmas parkolóház belerondít a képbe. Évekkel ezelőtt eléggé zavart volna, de már nem érdekel. A panoráma is csak addig számít, amíg értékelni tudja az ember; ha mindennap ezt nézi, elveszíti a jelentőségét.

– Mesélj, mi történt! Bob még mindig térden állva könyörög?

Megrántom az utolsó reluxa húzózsinórját az ablakon, a hirtelen mozdulatra a műanyag az ablakkeretnek csapódik.

– Igen, még mindig azt hiszi, hogy kibékülhetünk – válaszolom Anne felé fordulva. – Azért nem haladunk, mert terápiás ülésnek tekinti a válópert előkészítő tárgyalásokat.

– Hogy nem fogja fel? – grimaszol Anne.

– Hát, kezdjük ott, hogy férfi.

– Igaz. – Anne halványan elmosolyodik. – Minek vannak egyáltalán?

Kíváncsian várom a folytatást.

– Ennyi volt a kérdés. Miért léteznek férfiak?

Nevet, és én is elmosolyodom. Aztán Alejandro dossziéjára nézek az asztalon, amiről eszembe jut, hogy nem itt kéne lennem.

– Át kell mennem felvenni az ötvenes ügyet.

– Megcsinálom szívesen.

– Nem kell. – Felkapom a mappát. – Tudod, hogy szeretek először én beszélni velük. Az elnök jelenléte mutatja, mennyire számít minden ügy.

– Találkoztál már vele?

Hátralép, és úgy tesz, mintha kilesne az ajtón a pasira, majd visszahúzza a fejét.

– Engem már meggyőzött.

– Anne – figyelmeztetem félig tréfásan, félig komolyan.

– Most mi van? Csak hülyülök… azt hiszem. Jamie-nek egy szót se! – teszi hozzá a pasijára célozva, és elneveti magát.

– Nem kotyogom ki a titkaidat – felelek, azzal elindulok a konferenciaterembe.

Megállok a helyiség előtt, ahol az ötvenes ügy vár. Egy pillanatig csak fogom a kilincset, majd mélyet sóhajtok, mielőtt belépnék. Alejandro már talpra is ugrott, a kezét összekulcsolja maga előtt.

– Nagyon sajnálom, hogy így megvárattam – kezdem, és becsukom az ajtót.

– Nem gond, már megszoktam.

Rám mosolyog, amit nem viszonzok, csak kinyújtom a kezemet, és erős szorításra számítok, de pont úgy fogja meg, ahogy én is az övét. Láthatóan igyekszik tiszteletet mutatni.

– Sarah Morgan vagyok, a Morgan Alapítvány alapítója és elnöke.

– Alejandro Perez, fogvatartotti azonosító száma… – Elhallgat, és elvörösödik. – Nagyon sajnálom, a rutin… Örvendek!

Udvariasan rámosolygok, hátha ellazul egy kicsit.

– Nos, azért vagyunk itt, hogy szakítsunk ezzel a rutinnal, és biztosra menjünk, hogy többé ne egy számot használjon saját magára.

Megkerülöm az asztalt, és kihúzok egy széket.

Alejandro bólint, és azt is észreveszem, hogy nem ül le előttem. Kipakolom az ügyéhez tartozó dokumentumokat, egy halom brosúrát és egy sárga borítékot, majd a szemébe nézek. Az ablakon beszűrődő fényben még jobban csillog, mint az aktájában látható fotón.

– Elsőként szeretnék gratulálni önnek, Alejandro. Örömmel üdvözöljük a reintegrációs programunkban!

– Köszönöm, tényleg nagyon hálás vagyok ezért a lehetőségért, és kérem, szólítson Alexnek. Csak az anyám és a rendőrség hív Alejandrónak.

– Ezt mindenképpen az eszembe vésem, Alejandro.

Kissé hunyorog, de aztán ellazul az arca. Fontos meghúzni a határokat, főleg amikor olyan emberekkel dolgozunk, akik nem tisztelik azokat. A jog is egy határ, és Alejandro eddigi életében felrúgta a szabályokat.

– Vegyük át a program menetét! Ebben mindent megtalál, amire szüksége van – csúsztatom át a vaskos borítékot az asztalon. – Nyissa ki!

Így is tesz, és előhúz egy kulcscsomót.

– Ez nyitja a postafiókját, a lakását, a kocsiját, amit a következő fél évben mind az alapítvány finanszíroz. A lakás teljesen berendezett, mosógéppel, szárítógéppel, tele hűtőszekrénnyel. Tehát minden megvan ahhoz, hogy újrakezdhesse az életét.

Ismét a borítékba nyúl, majd kivesz egy bankkártyát.

– A kártyán ezer dollár található a többi költsége fedezésére. Elégnek kell lennie, amíg el nem helyezkedik.

Bólogat, majd a brosúrákat lapozgatja.

– Ezekben a további lépéseket olvashatja, és hogy mit kell tennie a következő hónapokban azért, hogy a programban maradjon. Aktívan kell állást keresnie, és háromhetente drogtesztre mennie. Ha kábítószert mutatnak ki a szervezetében, nem folytathatja a programot. Ha a tilosban parkolásnál komolyabb ügybe keveredik, akkor szintén ez a helyzet. Emellett minden héten terápiás ülésen kell részt vennie. Az elsőt már be is ütemeztük, a naptárjában találja.

Előveszi a naptárt a borítékból, nézegeti.

– Van eddig kérdése?

Továbbra is nézi az ütemtervet, a brosúrákat, a kulcsokat és a bankkártyát, de kifejezéstelen marad az arca, mintha nem is tudná, mit kell ezzel kezdeni.

– Ez túl sok – mondja végül a fejét ingatva, és az asztalon lévő tárgyakra mutat. – Hogy van maguknak erre pénzük? És én leszek az ötvenedik?

Úgy néz fel rám, mintha nem hinne a hirtelen jött szerencséjének, ami ilyen lehetetlenül hullott az ölébe.

– Egyáltalán nem nagy összeg. Igen sok embernek lenne erre szüksége a világon.

– És kinek a lakásában fogok lakni? Kinek a kocsijával fogok járni?

– Minden vagyontárgy a Morgan Alapítvány tulajdonát képezi, tartunk pár használt autót és számos üresen álló ingatlant. Hat hónapos a program, a visszailleszkedők rotációban vannak – magyarázom.

– Visszailleszkedők – mosolyodik el. – A visszatérő című film jut eszembe róla.

– Az a cím már foglalt volt.

Visszafogom a mosolyomat, és megköszörülöm a torkomat. Akaratlanul a mellkasát és a bicepszét nézem. Feszes fehér pólót visel, ami nem hagy sokat a képzeletnek. A börtönben láthatóan mást se csinált, csak edzett.

– És mi történik hat hónap után? – kérdezi.

– Akkor már magát kell eltartania, de a Morgan Alapítvány forrásai elérhetőek maradnak, ameddig csak szüksége van rá.

– És ezzel képesek megjavítani a rosszfiúkat?

A kérdés meglep, és újra mélyen a szemébe nézek. Csak egy pillanatig tart, de mintha egymás lelkébe látnánk. Vajon ő mit vett észre az én lelkem mélyén?

– Nem. Ezzel adunk egy második esélyt a rosszfiúknak, hogy helyesen cselekedjenek.

A telefonom megrezzen az asztalon, ismeretlen számot jelez ki, ami egyáltalán nem szokatlan a munkakörömben. Gyakran hívnak börtönökből, fogdákból, a rendőrségről és feltöltőkártyás készülékekről, egyik sincs a névjegyzékemben.

– Elnézést, de ezt fel kell vennem.

Kissé elfordítom tőle a székemet, és rányomok a zöld gombra, majd a fülemhez tartom a mobilt.

– Sarah Morgan.

Mély sóhaj hangzik fel a vonal túlsó oldalán, és szinte hallom, ahogy az illető kifújja a levegőt, kábé mintha egy szobában lennénk. A vállam felett az Ötvenes Ügyre pillantok, aki nem veszi le rólam a szemét.

Teljesen elfordulok, és újra beleszólok.

– Halló!

– Sarah.

Rekedtes hang, azonnal felismerem. Megkopott már a régi tekintélye. Az élet sokszor teszi ezt az emberekkel. A legtöbb esetben csak évek, évtizedek múlásával halványul a fényünk, egyesek azonban hirtelen omlanak össze. A hívóm is ebbe a csoportba tartozik.

– Segítened kell.

– Miben?

Hangosan fújja ki a levegőt.

– Pontosan nem tudom, de úgy érzem, szükségem lesz a jogi segítségedre.

– Hol vagy most?

– A Prince William Megyei Seriffhivatalban… A fogdában.

– Azonnal indulok! – közlöm, és kinyomom, majd halkan felsóhajtva összeszedem a holmimat, és csak egy pillanatra állok meg, Alejandróra nézve.

– Nagyon sajnálom, hogy ilyen rövidre kell zárnunk. A kollégám eligazítja a részletekről.

– Minden rendben? – kérdezi.

– Nem, de majd úgy lesz.

A fejemet csóválva nézem, hogy telefonál. A betonfalnak támaszkodik, alig áll a lábán, a helyettesem pedig karba tett kézzel várakozik mellette, hogy letegye. Kedd hajnalban hoztuk be, de csak most, szerda reggel tért magához.

Ökölbe szorul a kezem, aztán mélyen beszívom a levegőt, és ellazítom az ujjaimat, ropogó ízületekkel tornáztatom őket. Szerencséje, hogy manapság már jobban vissza tudom fogni az indulataimat, mert eleve nem valami rózsás a helyzete, és nem akarok még több szenvedést okozni neki, bár jól felhúzott. Ráadásul nemcsak rá vagyok mérges, hanem saját magamra is. Ha nem adtam volna neki esélyt, akkor nincs ez. A helyettesem rám pillant, és még jobban kihúzza magát, kidülleszti a mellkasát.

– Innen átveszem – mentem fel a feladatai alól.

– Rendben, seriff – bólint, és elhagyja a helyiséget, amint a fogvatartott leteszi a telefont.

Ryan lehajtja a fejét. A vállára teszem a kezemet, és kissé megszorítom.

– Menjünk szépen!

A korábbi seriff, a volt főnököm, Ryan Stevens nagyot sóhajt, majd hátranéz rám. A haja kócosan, ápolatlanul meredezik mindenfelé. Foltokban kivörösödött az arca, bevérzett szeme fehérje kissé sárgállik. Oldalra kapja a tekintetét, és lenéz a lábára.

Régebben ő utasítgatott idebent, ma már más a helyzet. Minden mozgásban van; az ő esete a bizonyíték, hogy az emberek is változnak, és sokan nem a javukra. Jó ideig csúszott a lejtőn, aztán egy évvel ezelőtt a városi polgárok is kezdték észrevenni, hogy piál. Először csak sajnálták, de az nem tartott sokáig. Előbb petíciót nyújtottak be, aztán tiltakozást szerveztek, így muszáj volt elbocsátani. Ryan öt hónapja kikerült a köreinkből, és rövidesen engem neveztek ki seriffnek.

Engedelmeskedik, ahogy mozgásra bírom, de alig emeli a lábát, szinte vánszorog a folyosón. Erőlködve veszi a levegőt, csoszog az epoxipadlón.

Amikor megérkezünk a fogdához, felteszi a kérdést.

– Meddig voltam kiütve?

Mindig ezt a táncot járjuk, de legnagyobb szerencsétlenségünkre nincs hozzá zene.

– Majdnem harminc órán át.

Nyikorognak az illesztékek, amikor kitárom előtte a cella ajtaját. Becammog, a homlokát dörzsöli.

– Jézusom – motyogja, majd lehuppan a vékony matracra a fém emeletes ágyon.

Előredől, könyökét a térdére támasztja.

Terpeszbe állok.

– Nemsokára megkezdjük az eljárást.

Elhúzza a száját és a homlokát ráncolja.

– Milyen eljárást?

– Nagyon jól tudod te azt.

– Azt hittem, mellettem állsz.

A feje megremeg.

– Már nem, Ryan.

– Hogyhogy?

Nem fókuszál, összevissza kapkodja a tekintetét, mintha most jönne rá, hogy beláthatatlan időre ebben a kétszer három méteres cellában rekedt.

– Mert elgázoltál valakit, Ryan.

Ellazul az állkapcsa, és beletelik pár másodpercbe, mire megszólal.

– De… én semmire sem emlékszem.

– Én igen. Megint sakálrészegre ittad magad… aztán szépen kocsiba ültél, és elcsaptál egy nőt, aki éppen futni indult kora reggel. – Az összegzésem hangosabbra és keményebbre sikerült, mint szántam.

– És súlyos? – A hangja elcsuklik, végre látványosan aggódik.

– Igen, az! Meghalt.

A szavaim megállnak a levegőben, a volt kollégám pedig ledermed. Várom, hogy végre felfogja a helyzet komolyságát, mert meg kell értenie, hogy ezennel minden megváltozik. Bűntudatot kellene éreznie, teljes kétségbeesést, mert megölt valakit, akár emlékszik rá, akár nem.

Aztán végül csak elkerekedik a szeme, ahogy az agya felfogja, amit mondtam.

– Nem, az nem lehet… – habogja.

– De – felelem, mire a kezébe temeti az arcát, és mélyről feltör belőle a zokogás.

– Nagyon sajnálom!

– Én is.

Ha nem hagytam volna, hogy mindent megússzon, ha nem mehetett volna haza egy-egy figyelmeztetéssel részeg vezetés után, akkor az a nő még mindig élne. Éppolyan bűnös vagyok, mint ő.

Kopp. Kopp. Kopp. Kopp.

Ismerős a hang.

Kopp. Kopp. Kopp. Kopp.

Női cipősarkak közelednek a térben. Nők milliói hordanak tűsarkút, de ez a hang más. Ez a nő lassú, kimért léptekkel közeledik. Magabiztosan mozog, mintha semmi fontos nem történhetne sehol, amíg ő meg nem érkezik.

Egyre közelebb ér a folyosón, a helyettesem kíséri. Magasra tartja az állát, ez jellemző rá. Hosszú, szőke, hullámos haja ruganyosan ringatózik minden lépésnél. Méretre készült ruhákat visel, soha egyetlen ránc sincs rajtuk. Sarah Morgan.

– Te hívtad ide? – kérdezem meglepetten Ryant, aki szótlanul bámul rám. Már nem bőg, az önsajnálata kétségbeeséssé alakult.

Sarah Morgannel hosszú ideje nem tartózkodtam egy légtérben. Néha összefutunk, de nem beszélünk. Azt tudom, hogy alapított egy jótékonysági szervezetet, mert olvastam a nyálas cikkeket. Nem bízom benne. Sosem bíztam, ezért tartom a két lépés távolságot. Ryan is jobban járna, ha így tenne.

– Hudson helyettes – szólít meg Sarah.

Az ajtóban áll, amikor megfordulok. Felmér méregzöld tekintetével.

– Seriff – javítom ki.

Meggyőződésem, hogy hallott a kinevezésemről, ez csak egy újabb kicsinyes játszma. Megbámulja a jelvényemet, aztán a szemembe néz.

– Látom. Gratulálok.

Csak biccentek, mert vele beszélgetni pont olyan, mint egy rendőrségi kihallgatás. Mindél kevesebbet mond az ember, annál jobban jár.

– Seriffként tudhatná – kezd bele –, hogy nem beszélhet az ügyfelemmel a távollétemben, mert az sérti az alkotmányos jogait.

Vérvörös ajka kemény vonalat formál.

A torkom összeszorul, a tarkóm máris izzad, a cseppek végigcsorognak a hátamon, amitől a hideg is kiráz.

– Világos, épp indulni készültem – közlöm, és az ajtóhoz lépek.

– Van esélyem Summer teljes felügyeletére?

Ugyan tudom a választ, de hallanom kell mástól is az igazat, ezért kérdezem az ügyvédemet.

Braddel az egyetemen ismerkedtünk meg. Mindketten bármit megtettünk volna az előrejutásért. Talán pont ezért vagyunk még mindig barátok, összeköt minket a sok szörnyűség, amit tettünk.

Manassas belvárosában ülünk egy kávézóban. Beleharap a száraz pirítósba, és elővillan vakítóan fehér fogsora. Egy halom morzsa hull az ölébe, gyorsan a padlóra söpri. Én még mindig nem bírok enni a haragtól, így alig nyúltam a kajámhoz. Fel nem foghatom, hogy merészel Sarah teljes felügyeleti jogot követelni a lányunk felett, főleg azok után, amiket együtt végigcsináltunk. Sosem az érzelmek vezérlik a döntéseit.

Brad lenyeli a falatot, majd válaszol.

– Kábé nulla.

Megtörli a száját a szalvétával.

– Hacsak nem tudod bebizonyítani, hogy veszélyezteti a gyereket. – Felhúzza a szemöldökét. – Esetleg bántotta valamikor?

Emésztgetem a kérdést, átgondolom az emlékeimet, de csak egyvalami jut eszembe. Olyan élénken él bennem, mintha tegnap történt volna, talán mert megváltoztatta az egész életemet.

Elhalványul Brad és a kávézó.

Tíz éve ott álltam Sarah Morgan irodája előtt, késő este. Már mindenki hazament, még Anne is, ami meglepő, hiszen ez a két nő össze van nőve. Halkan kopogtam, nem akartam türelmetlennek tűnni. Sárga borítékot szorongattam a kezemben, és egy teljes terv volt a fejemben.

– Szabad – kiáltott ki.

Benyitottam, és az érkezésem csalódást keltett benne. Nem meglepő, hiszen egy cseppet sem kedveltük egymást. Visszanézett a munkájára, ezzel jelezve, hogy nem hajlandó rám fecsérelni az idejét.

– Mi van, Bob?

– Mutatni akarok valamit.

Közelebb léptem hozzá, és az iratai tetejére tettem a borítékot, hogy felkeltsem a figyelmét.

Gyanakvóan nézett rám. Esküdt ellenségek voltunk addig a pillanatig, hiszen mindketten előléptetést akartunk, és ő év elején meg is kapta, pedig egyikünk sem érdemelte volna meg, hiszen két idősebb jelölt is várt előttünk. Érdekes módon az egyiküket kirúgták, a másik pedig minden magyarázat nélkül felmondott. Mindig úgy gondoltam, ebben Sarah-nak is benne lehetett a keze. Társtulajdonos lett egy ügyvédi irodában harminchárom évesen? Ez csupán akkor lehetséges, ha az ember valahogy kiiktatja az ellenfeleit, az én ellenfelem pedig ő volt, vele kellett valahogy leszámolnom.

– Ez micsoda? – Igyekszik közömbös hangot megütni.

– Nyisd csak ki!

Kezdeti bizonytalanságát legyőzte a kíváncsiság, hosszú, vörös körmeit a fémkapocs alá nyomta, majd előhúzott a borítékból egy halom fényképet. Figyeltem, vártam, hogy megjelenjen az arcán az elkeseredés. Hogy megremegjen a szája, könnyek gyűljenek a szemébe. De semmi sem történt. Kőmerev maradt, mintha egy ügy részleteit látná maga előtt, nem pedig intim fotókat a férjéről egy másik nővel.

– Ezeket honnan szerezted? – lapozgatott tovább.

– Fogalmazzunk úgy… hogy érdekel az a nő, akivel a férjed kavar.

Erre felfigyelt, mert a szemembe nézett.

– Miért?

– Megölte az öcsémet.

Érdeklődve vonta fel a szemöldökét, és visszaadta a képeket.

– Akkor miért nincs börtönben?

– Nem mindenki fizet meg a bűneiért – vágtam rá. – Ezt ügyvédként pontosan tudnod kellene.

Hátradőlt, a könyökét a széke karfáján pihentette, a kezét az arca elé emelte. Nem szólt. Fogalmam sem volt, mit gondolhat, mert egyáltalán nem erre számítottam. Azt hittem, vigasztalhatatlan lesz, tombolni fog, készen arra, hogy felégesse a világot maga körül. De nem, Sarah más.

– Miért jöttél ezzel hozzám? – kérdezte.

– Csak úgy gondoltam, tudnod kell róla… Sajnálom.

Minden erőmet össze kellett szednem, hogy kifejezzem az együttérzésemet, mert nem akartam vele rendes lenni. Csak remélni mertem, hogy elég hihetőre sikerült.

– A francot – sandított rám. – Nem ezért jöttél, Bob.

– Tessék?

– Azt gondoltad, majd kiakadok, szabadságot veszek ki, belemegyek egy zűrös válásba, és nem tudok a munkámra koncentrálni. És akkor mi lesz? Te szépen rárepülsz a helyemre.

– Dehogyis, Sarah! Ez nem igaz – hazudtam, ám ő mindig egy lépéssel előttem járt. Túl okos ez a nő.

– Dehogynem. Ezért osztottad meg a hírt ilyen nagy kegyesen. – Előredőlt, és egyenesen rám nézett az élénkzöld szemével, szinte kényszerítve, hogy viszonozzam a pillantását. – Na persze akár kezdhetünk is ezzel valamit – mondta.

Zavartan néztem rá.

– Ugyanaz a célunk, Bob.

– Mit gondolsz, az enyém mi?

– Bosszúra vágysz.

Azzal felkunkorodott a szája sarka, és megvillantotta ördögi vigyorát, amivel azonnal a bűvkörébe vont. Tudtam, hogy minden megváltozik kettőnk között. A sorsom megpecsételődött.

– Bob… – szólít újra Brad az arcom előtt kalimpálva, hogy visszarángasson a jelenbe. – Sarah bántotta valaha Summert?

– Dehogy – rázom a fejemet.

Summert nem. Ezt még nem akarom hangosan kimondani, mert egyelőre csak ketten tudunk róla.

Belekortyolok a langyos kávéba, és beletúrok az ételbe, kiválasztok egy darab hideg szalonnát.

– És mi a helyzet az elhanyagolással? Nem felejtett érte menni a suliba? Vagy ehhez hasonló?

Nagyot sóhajtva igyekszem megszabadulni a bűntudattól, amit azóta érzek, hogy a feleségem benyújtotta a válókeresetet. Őszintén szólva azt hittem, fejbe lő, ha kiderül, mit tettem, szóval szinte megkönnyebbültem, hogy a félrelépéssel nem vontam halálos ítéletet a fejemre. Ebbe kapaszkodom. Ezért hiszem, hogy még újra egymásra találhatunk. Ha nem szeretne, már rég megölt volna.

